Alex Brinchmann
Store norske leksikon,Språk og litteratur,Norsk og samisk litteratur,Norges litteratur 1900-1960
Alex Brinchmann var en norsk lege og forfatter. Som lege spesialiserte han seg på barnesykdommer, mens som forfatter hadde han størst suksess med skuespillene han skrev.
Lege Brinchmann ble cand. med. i 1912 og dr. med. i 1922. Deretter var han praktiserende lege i Oslo med barnesykdommer som spesialitet. Brinchmanns medisinske avhandlinger handler fortrinnsvis om barnetuberkulose. Forfatter Som forfatter debuterte Brinchmann med studentersangen Kamerater, hev nu glasset, i den seriøse sjangeren med romanen Deilig er jorden (1931). I 1930-årene skrev han flere romaner, men vakte større oppmerksomhet med noen skuespill, blant dem det dramatisk sett ufullkomne På frukterne skal de kjennes (1936), en studie i Oxfordgruppebevegelsens psykologi. Komedien Karusell (1940, filmatisert i 1942 som Den farlige leken) ble en av de største suksessene i Nationaltheatrets historie.Han skrev flere skuespill etter andre verdenskrig, blant annet Løgnen og lykken (1948), Den som elsker sin far – (1953) og På fastende hjerte (1955), men større verdi har et par hørespill, særlig De som meget har elsket. I 1972 kom Veien hjem. Fra hverdagslivets mentalhygiene. Under pseudonymet Roy Roberts utgav han i 1930-årene en lang rekke kriminalromaner. Verv Brinchmann var formann i Forfatterforeningen fra 1940–1945, i Norges Kunstnerråd fra 1941–1945 og i Norske Dramatikeres Forbund fra 1934–1967. I 1931 stiftet han foreningen «Nationaltheatrets Venner». Les mer i Store norske leksikon Alex Brinchmann i Norsk biografisk leksikon